1. **Osobitná časť**

**K Čl. I**

**K § 1**

Ustanovenie deklaruje, že navrhovaný zákon upravuje minimálne mzdové nároky tých sestier a pôrodných asistentiek, ktoré sú odmeňované mzdou v pracovnom pomere. Úprava sa tak vzťahuje na každého zamestnávateľa bez ohľadu na to, či zamestnávateľom je štátne zariadenie, alebo neštátne zariadenie.

Úprava odmeňovania zdravotných sestier a pôrodných asistentiek mimo pracovnoprávnych vzťahov založených inou zmluvou, než je pracovná zmluva alebo dohoda o práci vykonávanej mimo pracovného pomeru nie je obsiahnutá v navrhovanej úprave. Odmena týchto sestier a pôrodných asistentiek nie je mzdou (platom) a výška odmeny (ceny) za ich odbornú činnosť je vecou zmluvy o poskytnutí služby, pretože ošetrovateľskú prax, resp. prax pôrodnej asistencie poskytujú vo vlastnom mene a na vlastnú zodpovednosť ako samostatne zárobkovo činné osoby.

Sadzby minimálnych mzdových nárokov sestier a pôrodných asistentiek sú uvedené v prílohe (tabuľka).

**K § 2**

Sadzby minimálnych mzdových nárokov sestier sú rozdelené do stupňov podľa dĺžky výkonu ošetrovateľskej praxe.

Sestre, ktorá získala odbornú spôsobilosť na výkon špecializovaných pracovných činností a samostatne vykonáva špecializované pracovné činnosti, sa jej minimálny mzdový nárok zvyšuje o pevne určenú sumu 66 eur. Sestre, ktorá získala odbornú spôsobilosť na výkon certifikovaných pracovných činností a samostatne vykonáva certifikované pracovné činnosti ošetrovateľskej starostlivosti, sa jej minimálny mzdový nárok zvyšuje o sumu 33 eur. Ak by sestra získala odbornú spôsobilosť na výkon špecializovaných pracovných činností, ako aj odbornú spôsobilosť na výkon certifikovaných pracovných činností a obe tieto činnosti by samostatne vykonávala, ustanovuje sa, že takejto sestre patrí len jedno zvýšenie minimálneho mzdového nároku, a to 66 eur. Nárok na zvýšenie minimálnych mzdových sadzieb budú mať tie sestry, ktoré nielen získali požadované vzdelanie, ale súčasne vykonávajú aj činnosti, na ktoré sa ich vzdelanie vzťahuje. Neuplatňuje sa na také dosiahnuté vzdelanie, ktoré sestra v skutočnosti nevykonáva. Zvýšenia sadzieb minimálnych mzdových nárokov sestier zohľadňujú skutočnosť, že ide o vykonávanie takých činností, na ktoré sa okrem odbornej spôsobilosti na výkon odborných pracovných činností v povolaní sestra vyžaduje aj odborná spôsobilosť na výkon špecializovaných pracovných činností.

**K § 3**

Obdobne ako v § 2 pre sestry, aj sadzby minimálnych mzdových nárokov pôrodných asistentiek sú rozdelené do stupňov podľa dĺžky výkonu praxe pôrodnej asistencie.

Pôrodnej asistentke, ktorá získala odbornú spôsobilosť na výkon špecializovaných pracovných činností a samostatne vykonáva špecializované pracovné činnosti v pôrodnej asistencii vrátane ošetrovateľskej starostlivosti o ženu, sa jej minimálny mzdový nárok zvyšuje o pevne určenú sumu 66 eur. Pôrodnej asistentke, ktorá získala odbornú spôsobilosť na výkon certifikovaných pracovných činností a samostatne vykonáva certifikované pracovné činnosti pôrodnej asistencie, sa jej minimálny mzdový nárok zvyšuje o sumu 33 eur. Ak by pôrodná asistentka získala odbornú spôsobilosť na výkon špecializovaných pracovných činností, ako aj odbornú spôsobilosť na výkon certifikovaných pracovných činností a obe tieto činnosti by samostatne vykonávala, ustanovuje sa, že jej patrí jedno zvýšenie minimálneho mzdového nároku, a to 66 eur. Nárok na zvýšenie minimálnych mzdových sadzieb budú mať tie pôrodné asistentky, ktoré nielen získali požadované vzdelanie, ale súčasne vykonávajú aj činnosti, na ktoré sa ich vzdelanie vzťahuje. Neuplatňuje sa na také dosiahnuté vzdelanie, ktoré pôrodná asistentka v skutočnosti nevykonáva. Zvýšenia sadzieb minimálnych mzdových nárokov pôrodných asistentiek zohľadňujú skutočnosť, že ide o vykonávanie takých činností, na ktoré sa okrem odbornej spôsobilosti na výkon odborných pracovných činností v povolaní pôrodná asistentka vyžaduje aj odborná spôsobilosť na výkon špecializovaných pracovných činností.

**K § 4**

Ustanovuje sa, že sadzba minimálneho mzdového nároku podľa prílohy sa zvyšuje koeficientom 1,15 ak ide o sestru, ktorá vykonáva riadenie a organizáciu ošetrovateľskej praxe a pôrodnú asistentku, ktorá vykonáva riadenie a organizáciu pôrodnej asistencie. Navrhovaný koeficient zohľadňuje skutočnosť, že ide o vykonávanie takých činností, na ktoré sa okrem špecializačného štúdia v príslušnom špecializačnom odbore určenom na poskytovanie zdravotnej starostlivosti vyžaduje ďalšie špecializačné štúdium na riadenie a organizáciu, preto takejto sestre a pôrodnej asistentke už nepatrí zvýšenie sadzby minimálneho mzdového nároku za výkon špecializovaných pracovných činností, alebo certifikovaných pracovných činností.

Pre sadzby minimálnych mzdových nárokov sa navrhuje zaviesť valorizačný mechanizmus (percento medziročného rastu minimálnej mzdy). Dosiahne sa tak rovnaká úroveň zhodnocovania minimálneho mzdového nároku sestier a pôrodných asistentiek ako minimálnej mzdy.

Valorizácia sa týka len sadzby minimálneho mzdového nároku podľa prílohy. Neznamená to, že každej sestre a pôrodnej asistentke sa automaticky upravuje skutočná mzda dohodnutá v pracovnej zmluve/plat každoročne o zhodnocovacie percento.

Pre jednoznačné uplatnenie ustanovení zákona sa ustanovuje, že praxou sa rozumie odborná ošetrovateľská prax alebo odborná prax pôrodnej asistencie vykonaná v členskom štáte Európskej únie, v zmluvnom štáte Dohody o európskom hospodárskom priestore alebo vo Švajčiarskej konfederácii. Je to v súlade so smernicou Európskeho parlamentu a Rady 2005/36/ES, pretože prax možno získať v ktoromkoľvek štáte spoločného trhu práce.

**K § 5**

Ustanovuje sa, že ak má sestra alebo pôrodná asistentka, ktorá bola odmeňovaná podľa zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov, ku dňu účinnosti tohto zákona nižší funkčný plat, než je minimálny mzdový nárok podľa tohto zákona, zamestnávateľ je povinný mzdu vyrovnať najmenej do minimálneho mzdového nároku. Zamestnávateľ je povinný rovnako postupovať aj u sestry a pôrodnej asistentky, ktorá je odmeňovaná v zmysle Zákonníka práce, avšak jej mzda je ku dňu účinnosti tohto zákona nižšia, než je minimálny mzdový nárok ustanovený týmto zákonom.

**K Čl. II**

Novelizuje sa Zákonník práce vzhľadom na to, že navrhovaný zákon obsahuje osobitnú úpravu minimálnych mzdových nárokov sestier a pôrodných asistentiek. Preto sa zmenou § 3 ods. 2 ustanovuje, že pracovnoprávne vzťahy sestier a pôrodných asistentiek sa spravujú Zákonníkom práce, len ak osobitný predpis neustanovuje inak.

**K Čl. III**

**K bodu 1**

Vzhľadom na to, že minimálne mzdové nároky upravené navrhovaným zákonom sa majú vzťahovať aj na sestry a pôrodné asistentky, ktoré boli doteraz odmeňované podľa zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov, navrhuje sa vyňatie sestier a pôrodných asistentiek zo zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov.

**K bodu 2**

Ustanovuje sa lehota na úpravu pracovných zmlúv zamestnancov v súvislosti s úpravou obsiahnutou v navrhovanom zákone.

**K Čl. IV**

Navrhovaná účinnosť zohľadňuje časové možnosti legislatívneho procesu a vychádza z plánu schôdzí Národnej rady Slovenskej republiky, harmonogramu jednotlivých čítaní a lehoty na podpis prezidenta Slovenskej republiky.

V Bratislave 9. novembra 2011

**Iveta Radičová, v.r.**

predsedníčka vlády

Slovenskej republiky

**Ivan Uhliarik, v.r.**

minister zdravotníctva

Slovenskej republiky